《题秋色平远图赠汪孟谦归四明》
元代·刘崧

我家住在澄江畔，村北村南去山远。春风桑柘连麦畦，秋雨菰蒲隔松坂。

几回欲起看山楼，未成忽作神京游。至今梦落珠浦曲，如见秀色天中浮。

昨来驱马趋燕北，霜草风沙总悽恻。汪郎为写平远图，恍似江南带秋色。

横坡断岸向湾涯，危石临水如蹲犀。松阴二客茅屋底，无乃相对方吟诗。

我欲呼之从此起，便踏渔舟弄烟水。月明吹篴下平川，卧看青天千万里。

情不得遂将奈何，忽复秋霜双鬓皤。归田已知生计晚，滥禄颇觉忧虞多。

君归四明沧海上，惜别临图倍惆怅。他年载酒看荷花，贺监湖边定相访。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。